Tampereen kauppaoppilaitos

Tampereen kauppaoppilaitos, nykyiseltä nimeltään Tredu Sammonkatu, on oppilaitos Tampereen Kalevassa Sammonkadun varrella. Modernistinen rakennus on valmistunut vuonna 1965, ja sen ovat suunnitelleet arkkitehdit Timo Penttilä ja Kari Virta. Oppilaitos rakennettiin Tampereen kauppaoppilaitokselle, joka järjesti pääasiassa merkonomikoulutusta, ja lisäksi muun muassa datanomikoulutusta sekä aikuiskoulutusta. Rakennusta käyttää nykyään Tampereen seudun ammattiopisto eli Tredu, joka järjestää siellä liiketoiminnan, tekstiili- ja muotialan sekä turvallisuusalan koulutusta.
Arkkitehtuuri.
Rakennus on tyylisuunnaltaan modernistinen, ja ulkoarkkitehtuuri luokittelee sen selvästi julkiseksi rakennukseksi. Päätyjulkisivujen vaaleat saumoin ruudutetut betonipinnat ja kontrastina toimivat tummat kuparipellitykset, tummat nauhaikkunat sekä julkisivuja rytmittävät pystyaiheet ovat säilyneet alkuperäisinä. Pääsisäänkäynti sijaitsee keskeisesti eteläpäädyssä. Pääsisäänkäyntikatoksen muodostava eteläpäädyn sisäänveto, ensimmäisen kerroksen sisäänvedot rakennuksen pitkillä sivuilla sekä toisen kerroksen päädyn nostaminen pylväille korostavat rakennuksen modernistista ilmettä.
Rakennuksen etelä- ja lounaispuolelle sijoitettu aukio kadulta nousevine portaineen on olennainen osa rakennuksen arkkitehtuuria. Katutasoa korkeammalla sijaitseva aukio sekä rakennuksen pilareille nostettu 2. kerroksen massa luovat korostetun monumentaalisen vaikutelman. Rakennusta lähestytään alemmalta tasolta ja kulmittain, jolloin vaikutelma on voimakkain.
Sisätilojen pääosin alkuperäisenä säilynyt toiminnallinen tilajako on yksi rakennuksen tärkeistä ominaispiirteistä. Opetusluokat jaottuvat sivukäytävien varrelle ja yhteistilat ryhmittyvät keskusaulan yhteyteen. Juhlasali ja auditorio sijoittuvat sivukäytävien väliin. Sisätiloihin on myöhemmin rakennettu uudet tilat 1. kerrokseen keskusaulan molemmin puolin, minkä myötä ajatus avoimista muuntojoustavista tiloista on osittain kadonnut. Visuaalinen ilme on kuitenkin säilytetty lasiseinärakentamisella avoimena. Erityisesti aulan, taitteisen betonikaton ja porraskaiteiden veistokselliset muodot ovat sukua Sampolan sisätiloille, joka on myös Timo Penttilän ja Kari Virran suunnittelema rakennus. Oppilaitoksen aulaa koristaa kuvanveistäjä Raimo Utriaisen ”Mobile”-teos vuodelta 1967.
Vuoden 2007–2009 korjaus- ja muutostöiden yhteydessä rakennuksen pohjoispäädyn toiseen kerrokseen lisättiin ilmanvaihtokonehuoneita, mikä on suurin rakennuksen ulkomuotoon vaikuttanut muutos. Ennen tätä muutosta rakennuksen toinen ja kolmas kerros olivat juhlasaliin asti sisäänvedetyt porrashuoneiden välillä. Muutoksen jälkeen juhlasalin yläikkunat saavat luonnonvaloa enää kapean valokuilun kautta.
Historia.
Rakennus valmistui alun perin Tampereen kauppaoppilaitoksen käyttöön. Tampereen kauppaoppilaitos oli perustettu vuonna 1890. Ennen Kalevaan muuttamista oppilaitos sijaitsi Kyttälässä sijaitsevassa vanhassa kauppaoppilaitoksessa, jossa se kärsi tilan vähyydestä kasvavien opiskelijamäärien vuoksi. Vain noin kolmannes oppilaaksi pyrkineistä pääsi opiskelemaan. Tampereen kaupunginhallitus alkoi 50-luvun lopulla edistää oppilaitoksen laajentamista. Lopulta keväällä 1960 pidettiin Tampereen kauppaoppilaitoksen uudisrakennuksen suunnittelukilpailu.
Kilpailulautakunta sai 35 ehdotusta, joista voittajaksi selviytyivät arkkitehdit Timo Penttilä ja Kari Virta ehdotuksella "Mercurio". Hallikoulutyyppisen ehdotuksen ansioina pidettiin laajaa keskushallia, johon liittyivät leveät porraskäytävät, jotka juhlasaliin yhdistettynä tarjosivat istumatilaa jopa tuhannelle hengelle.
Tampereen kaupungin monet samanaikaiset investoinnit siirsivät rakentamisen vuoteen 1964, jolloin oppilaitoksen johtokunta ja Tampereen Kauppakamari alkoivat kiirehtiä rakennustöiden alkua, ja myös Tampereen sanomalehdistö siirtyi painostuslinjalle. Alkuperäistä ehdotusta oli myös suunniteltu yksinkertaistettavan kustannusten pienentämiseksi, mutta rakennustyöt aloitettiin 24.1.1964 alkuperäisen Mercurio-ehdotuksen pohjalta. Rakennus valmistui kesällä 1965 ja sen vihkiäisiä vietettiin syyskuun 1. päivänä 1965, jolloin pidettiin myös kauppaoppilaitoksen 75-vuotisjuhla. Syksyllä 1966 kauppaoppilaitos kasvoi siihen laajuuteen, mikä sille oli uudisrakennusta suunniteltaessa kaavailtu, kun 950 oppilasta aloitti syyslukukauden.
Vuonna 2000 kauppaoppilaitoksesta tuli osa Tampereen ammattiopistoa, joka perustettiin yhdistämällä joukko Tampereen seudun ammatillisia oppilaitoksia. Vuonna 2013 Tampereen ammattiopisto ja Pirkanmaan koulutuskonserni yhdistyivät Tampereen seudun ammattiopisto Treduksi, minkä myötä rakennuksesta tuli Tredun Sammonkadun toimipiste.